वो कहिन शकुंतला जी छत्तीसगढ़ के नाव ला सुनके जुन्ना पुराना सुरता हर मोर मन मा जागिस हवे। मयं छत्तीसगढ़ी के पहिली फिलिम ‘कहि देबे संदेश’ में दूसर हीरो के रूप मा काम करे रहेंव। वो समे एक महीना ले मयं रायपुर मा रिहेवं अउ हमन रात दिन लगातार शूटिंग करके फिलिम तइय्यार करेन। रायपुर बहुत भाये रिहिसे मोला। उहाँ के मनखे बड़ सरल सुभाव के। उहाँ के दार भात के सुवाद लातो आजतक ले मयं नई भुला सकवं। अउ मनु नायक ला घलो नई बिसराववं। कहत ऊंखर आंखी मा सुरता के चमक आगे रिहिसे, आज भी वो सुरता ऊंखर अंतस मा मया के झरना बनके बोहावत हे। आगे वो हर बताईन तेमा ऊंखर व्यक्‍तित्व के झलक हमला मिलथे कि वो एक अच्छा अभिनेता के संगे संग एक अच्छा गीतकार घलो आयं। निर्माता-निर्देशक बासु भट्टाचार्य के फिलिम आविष्कार में राजेश खन्ना के ऊपर मिल्माये गीत “हंसने की चाह ने कितना मुझे रुलाया है, कोई हमदर्द नहीं दर्द मेरा साया है” अमर गीत के श्रेणी मा है अउ वो गीत ला डॉ.कपिल कुमार लिखे रिहिने।